Λειτούργησαν τα αντανακλαστικά της ΔΕΗ και με άμεση παρέμβαση του προέδρου της εταιρείας Γιώργου Στάσση, ανεστάλη η διαδικασία διακοπής παροχής ρεύματος προς το Γηροκομείο Αθηνών

Η ΔΕΗ έδειξε το ανθρώπινό της πρόσωπο, λειτούργησαν άμεσα τα αντανακλαστικά και με παρέμβαση του προέδρου της εταιρείας Γιώργου Στάσση, ανεστάλη η διαδικασία διακοπής παροχής ρεύματος προς το Γηροκομείο Αθηνών, λόγω υπέρογκων οφειλών του ιδρύματος, όπου φιλοξενούνται 150 ηλικιωμένοι.

«Οι οφειλές αυτές ξεπερνούν τα €1,3 εκατ., δεν εξυπηρετούνται τα τελευταία 5 χρόνια και για το λόγο αυτό η προηγούμενη διοίκηση της ΔΕΗ κατέθεσε αγωγή το 2018», σημειώνεται σε ανακοίνωση της ΔΕΗ.

Τι προηγήθηκε

Στις 3 Ιανουαρίου, όπως έχει γίνει γνωστό, αφού ενημέρωσε με επιστολή της το σωματείο «Ελεήμων Εταιρεία Αθηνών», έδωσε εντολή ο ΔΕΔΔΗΕ για την απενεργοποίηση του μετρητή, στο πλαίσιο της στρατηγικής της επιχείρησης για την πάταξη των στρατηγικών κακοπληρωτών, σύμφωνα με το real.gr.

Στην επιστολή προς το σωματείο «Ελεήμων Εταιρεία Αθηνών» σημειώνεται:

«Παρά τις συνεχείς και τακτικές οχλήσεις μας τα τελευταία επτά χρόνια καθώς και της πρόσφατης εξώδικης πρόσκλησής μας δεν έχει καταστεί δυνατή η τακτοποίηση του υπερβολικά υπέρογκου χρέους σας, από καταναλώσεις ηλεκτρικής ενέργειας και ανεξόφλητους ληξιπρόθεσμους λογαριασμούς πολλών χρονικών περιόδων, με τις ληξιπρόθεσμες οφειλές σας να υφίστανται από τον Αύγουστο του 2013, δηλαδή πέραν των έξι ετών». Σύμφωνα με το σχετικό έγγραφο, η οφειλή ανέρχεται σε 1.313.574 ευρώ, με την τελευταία καταβολή να έχει γίνει τον Μάιο του 2014. Από τότε, η οφειλή εξαπλασιάστηκε και συνεχίζει να βαίνει μηνιαία αυξανόμενη.

Στο Γηροκομείο Αθηνών φιλοξενούνται 150 ηλικιωμένοι.

Η ανακοίνωση της ΔΕΗ για το Γηροκομείο Αθηνών

Με παρέμβαση του προέδρου της ΔΕΗ Γιώργου Στάσση, ανεστάλη η διαδικασία διακοπής παροχής ρεύματος προς το Γηροκομείο Αθηνών, λόγω υπέρογκων οφειλών του ιδρύματος.

«Οι οφειλές αυτές ξεπερνούν τα €1,3 εκατ., δεν εξυπηρετούνται τα τελευταία 5 χρόνια και για το λόγο αυτό η προηγούμενη διοίκηση της ΔΕΗ κατέθεσε αγωγή το 2018», σημειώνεται στην ανακοίνωση. Αναφέρεται επίσης ότι «η ΔΕΗ απευθύνει εκ νέου πρόσκληση προς τη διοίκηση του Γηροκομείου Αθηνών ώστε να προχωρήσουν σε έναν νέο, ρεαλιστικό διακανονισμό της οφειλής ο οποίος θα λαμβάνει υπόψιν του τόσο το κοινωνικό έργο που επιτελεί το ίδρυμα όσο και τις υποχρεώσεις και δεσμεύσεις μιας εισηγμένης εταιρείας έναντι των μετόχων της και των καταναλωτών».